三虎行
作者：方岳
朝代：宋

paragraphs: 黄茅慘慘天欲雨，老烏查查路幽阻。
田家止予且勿行，前有南山白額虎。
一母三足其名彪，兩子從之力俱武。
西鄰昨暮樵不歸，欲覓殘骸無處所。
日未昏黑深掩關，毛髮爲豎心悲酸，客子豈知行路難。
打門聲急誰氏子，束藴乞火霜風寒。
勸渠且宿不敢住，袒而示我催租瘢。
嗚呼李廣不生周處死，負子渡河何日是。